Grey-sage: Hoof van laerskool bedank uit SAOUJurie Geldenhuys. Foto: Facebook. Jurie Geldenhuys, die hoof van Grey Kollege Primêre skool in Bloemfontein, het Dinsdag sy bedanking uit die Suid-Afrikaanse Onderwysersunie (SAOU) aangekondig. Paul Sauer, voorsitter van die SAOU in die Vrystaat, het dié nuus aan Maroela Media bevestig en gesê die onderwysersunie het Dinsdag sy bedankingsbrief ontvang. Geldenhuys se bedanking spruit glo daaruit dat die SAOU besluit het om toe te tree tot die hofsaak van Deon Scheepers, skoolhoof van Grey Kollege Sekondêre Skool. Scheepers het ŉ hofaansoek teen Grey Sekondêr se beheerliggaam ingedien om die besluit van 15 Mei om hom van sy beheerliggaampligte te onthef ongeldig te laat verklaar. Henry Büchner, voorsitter van die skool se beheerliggaam, het vroeër gesê die “ingrypende bestuursbesluit” om Scheepers van sy beheerliggaampligte te onthef spruit uit “die onherstelbare verbrokkeling van die vertrouensverhouding tussen Scheepers en die beheerliggaam”. Sauer het gesê hy wil dit onomwonde stel dat die SAOU nie kant kies nie en dat dit vir hulle bloot oor die wettigheid van die beheerliggaam se besluit gaan. “Dit is vir ons ŉ beginselbesluit. Ons wil die howe net inlig sodat daar uitsluitsel kan kom aangesien dit ook ŉ invloed op ander skole, ander hoofde en ander beheerliggame en lede kan hê,” het Sauer gesê. Geldenhuys het glo in sy bedankingsbrief aangevoer dat die SAOU hom nie te hulp gesnel het toe die departement van onderwys hom ernstig daarop gewys het dat hy hoof van twee skole was (in die tyd toe hy as tussentydse skoolbestuurder by Grey Sekondêr aangestel is) terwyl hulle hom net vir een pos aangestel het nie. “Ons het uit die oogpunt geredeneer dat hy daardie beheerliggaam se aanbeveling self aanvaar het,” het Sauer gesê. Volgens Geldenhuys is daar glo al vir ŉ lang tydperk nie gehoor gegee aan sommige van die Grey-personeel se griewe nie. Sauer meen dit is belangrik om ŉ onderskeid te tref tussen amptelike en nieamptelike griewe. “Al die amptelike griewe/navrae wat deur die SAOU vanaf Grey HS se personeel ontvang is, is hanteer.” Maroela Media het vroeër berig Scheepers se hofaansoek sal na verwagting 20 Augustus aangehoor word. Dries van der Wal, wat in 2016 as adjunkhoof afgetree het ná 36 jaar diens by Grey, neem tans as tussentydse skoolbestuurder by Grey Sekondêr waar.